നിങ്ങളുടെ രക്തസാക്ഷിത്വം പാഴാവുകയില്ല: നടന് നാസര് മുഹമ്മദിന്റെ മരണത്തില് പ്രതികരിച്ച് സംവിധായകന് ശ്രീകുമാര് അഫ്ഗാനിസ്താനിലെ ജനപ്രിയ ഹാസ്യ താരം നാസര് മുഹമ്മദിനെ താലിബാന് ഭീകരര് അതിക്രൂരമായി കൊന്ന സംഭവത്തില് പ്രതികരണവുമായി സംവിധായകന് ശ്രീകുമാര്. ഒരു കലാകാരന് ആവുക എന്നതും തമാശ പറയുക എന്നതും മാത്രമായിരുന്നു അദ്ദേഹം ചെയ്ത തെറ്റെന്ന് ശ്രീകുമാര് പറയുന്നു. അദ്ദേഹത്തിന്റെ രക്തസാക്ഷിത്വം പാഴാവുകയില്ല എന്നു മാത്രമാണ് ഒരു കലാകാരന് എന്ന നിലയില് തനിക്ക് പറയാനാവുക എന്നും ശ്രീകുമാര് കൂട്ടിച്ചേര്ത്തു. ശ്രീകുമാറിന്റെ വാക്കുകള്: കെട്ട കാലങ്ങളിലെല്ലാം നമുക്ക് താങ്ങായി നിന്നവരാണ് ആര്ടിസ്റ്റുകള്. ചിത്രം വരയ്ക്കുന്നവര്, എഴുത്തുകാര്, അഭിനേതാക്കള്, സിനിമാനാടക പ്രവര്ത്തകര്, കവികള്, കൊമേഡിയന്മാര്. ഭരണാധികാരികളും അവര് നയിച്ച ജനതകളുമെല്ലാം വഴിതെറ്റി നടക്കുമ്ബോഴും തെളിച്ചം നല്കി നേരെ നടത്തിയവര്. അതുകൊണ്ടു തന്നെ മൗലികവാദികളും ഫാസിസ്റ്റുകളും ഏകാധിപതികളുമെല്ലാം എന്നും ഭയന്നതും അവരെയാണ്. നൂറു ബയണറ്റുകളെക്കാള് ശക്തിയുള്ള അവരുടെ വാക്കുകളെയാണ്. നാസര് എന്ന വാക്കിന്റെ അര്ത്ഥം താങ്ങ്, ആശ്വാസം എന്നെല്ലാമാണ്. അരക്ഷിതരായ അഫ്ഗാന് ജനതയ്ക്ക് ആ താങ്ങായിരുന്നു നിങ്ങള്. അല്പമെങ്കിലും മനസ്സാക്ഷി ബാക്കിയുള്ള ഒരു മനുഷ്യനും കണ്ടുനില്ക്കാനാവാത്തത്ര ഭീകരമായ ദൃശ്യമായിരുന്നു അത്. പ്രിയ നാസര് മുഹമ്മദ്, ഖഷ സ്വാന് ഒരു കലാകാരനാവുക എന്നത്, തമാശ പറയുക എന്നത് മാത്രമായിരുന്നു നിങ്ങള് ചെയ്ത കുറ്റം. നിങ്ങളുടെ രക്തസാക്ഷിത്വം പാഴാവുകയില്ല എന്നു മാത്രമാണ് ഒരു കലാകാരന് എന്ന നിലയില് എനിക്ക് പറയാനാവുക. ആദരാഞ്ജലികള്